Úradný vestník L 201 , 17/07/1998 S. 0112 - 0113



Rozhodnutie Komisie z 3. júla 1998 o postupe preukazovania zhody stavebných výrobkov v súlade s článkom 20 ods. 2 smernice Rady 89/106/EHS so zreteľom na dodatočné predpínacie zostavy pre predpínanie konštrukcií (oznámené pod číslom dokumentu C(1998) 1506) (Text s významom pre EHP) (98/456/ES) KOMISIA EURÓPSKYCH SPOLOČENSTIEV, so zreteľom Zmluvu o založení Európskeho spoločenstva, so zreteľom smernicu Rady 89/106/EHS z 21. decembra 1998 o aproximácii zákonov, iných právnych predpisov a správnych opatrení členských štátov, vzťahujúcich sa na stavebné výrobky [1], zmenenú a doplnenú smernicou 93/68/EHS [2], a najmä na jej článok 13 ods. 4, keďže sa od Komisie žiada, aby podľa článku 13 ods. 3 smernice 89/106/EHS vybrala z dvoch postupov preukazovania zhody výrobku "čo najjednoduchší postup v súlade s požiadavkami na bezpečnosť"; keďže to znamená, že je potrebné rozhodnúť, či pre daný výrobok alebo skupinu výrobkov je systém vnútropodnikovej kontroly, za ktorý je zodpovedný výrobca, nevyhnutnou a postačujúcou podmienkou pre preukázanie zhody alebo či je z dôvodov súvisiacich so splnením kritérií uvedených v článku 13 ods. 4 potrebný zásah schváleného certifikačného orgánu; keďže v článku 13 ods. 4 sa požaduje, že takto určený postup musí byť vyznačený v mandátoch a v technických špecifikáciách; keďže je preto potrebné definovať pojem výrobok alebo skupina výrobkov, ktorý sa používa v mandátoch a v technických špecifikáciách; keďže dva postupy uvedené v článku 13 ods. 3 sú podrobne popísané v prílohe III k smernici 89/106/EHS; keďže je preto potrebné jasne stanoviť metódy, ktorými sa tieto dva postupy musia uplatňovať pre každý výrobok alebo skupinu výrobkov podľa prílohy III, pretože v prílohe III uprednostňujú určité systémy; keďže postup uvedený v článku 13 ods. 3 písm. a) zodpovedá systémom stanoveným v prvej možnosti, bez priebežného dohľadu, a v druhej a tretej možnosti bodu ii) oddielu 2 prílohy III, a postup uvedený v článku 13 ods. 3 písm. b) zodpovedá systémom stanoveným v bode i) oddielu 2 prílohy III, a v prvej možnosti, s priebežným dohľadom, bodu ii) oddielu 2 prílohy III; keďže opatrenia uvedené v tomto rozhodnutí sú v súlade so stanoviskom Stáleho výboru pre stavebníctvo, PRIJALA TOTO ROZHODNUTIE: Článok 1 Zhoda výrobkov uvedených v prílohe I sa musí preukazovať postupom, pri ktorom okrem systému vnútropodnikovej kontroly výroby, ktorú vykonáva výrobca, do preukazovania zhody a dohľadu nad kontrolou výroby alebo výrobkom samotným je zapojený aj schválený certifikačný orgán. Článok 2 Postup preukazovania zhody, ako je uvedený v prílohe II musí byť uvedený v mandátoch pre usmernenia pre európske technické schvaľovania. Článok 3 Toto rozhodnutie je adresované členským štátom. V Bruseli 3. júla 1998 Za Komisiu Martin Bangemann člen Komisie [1] Ú. v. ES L 40, 11.2.1989, s. 12. [2] Ú. v. ES L 220, 30.8.1993, s. 1. -------------------------------------------------- PRÍLOHA I Dodatočné predpínacie zostavy pre predpínanie konštrukcií -------------------------------------------------- PRÍLOHA II SKUPINA VÝROBKOV DODATOČNÉ PREDPÍNACIE ZOSTAVY PRE PREDPÍNANIE KONŠTRUKCIÍ 1. Systémy preukazovania zhody Pre ďalej uvedený výrobok (uvedené výrobky) a pre ich zamýšľané použitie (použitia sa požaduje, aby Európska organizácia pre technické schvaľovanie (EOTA) stanovila v príslušnom usmernení pre európske technické schválenie tento systém (tieto systémy) preukazovania zhody: Postup 1+: pozri prílohu III, oddiel 2, bod i) k smernici 89/106/EHS, s kontrolným skúšaním vzoriek. Výrobok (výrobky) | Zamýšľané použitie (použitia) | Úroveň (úrovne) alebo trieda (triedy) | Systém (systémy) preukazovania zhody | Dodatočné predpínacie zostavy | Pre predpínanie konštrukcií | — | 1+ | 2. Podmienky, ktoré má Európska organizácia pre technické schvaľovanie (EOTA) uplatňovať na špecifikácie systému preukazovania zhody. Špecifikácia systémov by mala byť taká, aby mohli byť zavedené aj tam, kde sa pre určitú charakteristiku nemusí stanoviť ukazovateľ úžitkovej vlastnosti, pretože aspoň jeden členský štát nemá vôbec žiadnu právnu požiadavku na takúto charakteristiku (pozri článok 2 ods. 1 smernice 89/106/EHS a prípadne klauzulu 1.2.3 interpretačných dokumentov). V takýchto prípadoch sa výrobcovi nesmie nariadiť, aby overoval túto charakteristiku, ak si neželá úžitkovú vlastnosť výrobku uvádzať. --------------------------------------------------